Il-Kamra tal-Kummerċ ressqet 64 rakkomandazzjoni kif Malta tista’ ssaħħaħ il-politika tagħha favur it-tkabbir u l-kompetittività tal-industrija partikolarment il-manifattura. Dawn ir-rakkomandazzjonijiet tressqu f’dokument li ssemma “politika industrijali għal Malta”. Il-President tal-Kamra tal-Kummerċ David Curmi qal li jekk dawn ir-rakkomandazzjonijiet jiġu implimentati, l-industrija Maltija tista’ tkompli tikber u tiġi sostnuta. Sallum Malta għandha strateġija dwar l-industrija u l-Ministru Chris Cardona qal li l-Malta Enterprise se tkun qed tfassal Politika Nazzjonali dwar l-industrija u se tagħti ħafna kas ta’ x’qed tissuġġerixxu l-kamra tal-kummerċ. Il-President tal-Kamra David Curmi spjega li s-suġġerimenti tagħhom qed jagħmluhom f’kuntest li l-industrija tal-manifattura f’Malta qed tiffaċċja sfidi kbar biex tibqa’ kompetittiva, bħall-ispiża tax-xogħol li qed tiżdied b’rata ogħla mill-medja tal-pajjiżi Ewropej, l-ispejjeż tat-trasport għax Malta hija gżira u l-qasam tal-enerġija. Il-Kamra tal-Kummerċ qalet li l-kumpaniji jibqgħu kompetittivi jekk fost affarijiet oħra f’Malta jiżdiedu l-ħaddiema mħarrġa u l-pagi jibqgħu kompetittivi, it-tariffi tal-eneġija jkunu kompetittivi, jissaħħaħ il-qasam tat-trasport, jingħata appoġġ biex il-kumpaniji Maltin jesportaw il-prodotti, tonqos il-burokrazija, jitranġaw l-oqsma industrijali u fuq kollox jikber l-investiment fl-edukazzjoni, ir-riċerka u l-innovazzjoni. Is-Sur Curmi qal li t-tnaqqis fil-kontijiet tad-dawl u l-ilma għall-industrija mis-sena d-dieħla se jgħin lill-fabbriki iżda qal li mhux se jikkumpensa dak li se jitilfu l-kumpaniji minħabba tnaqqis fl-għajnuna b’investiment kif imponiet il-Kummissjoni Ewropea. Il-President tal-Kamra tal-Kummerċ qal li l-Gvern għandu minnufih jibda jaħdem fuq miżuri konkreti kif se jgħin lill-industrija f’Malta biex tkompli tikber u ssostni l-operat tagħha.